KIRJALLINEN KYSYMYS P-2324/00 esittäjä(t): Gerard Collins (UEN) komissiolle. Urban-yhteisöaloite.



Virallinen lehti nro 089 E , 20/03/2001 s. 0182 - 0183



KIRJALLINEN KYSYMYS P-2324/00 esittäjä(t): Gerard Collins (UEN) komissiolle (30. kesäkuuta 2000) Aihe: Urban-yhteisöaloite Urban-yhteisöaloitteen, josta sovittiin Agenda 2000 -paketin yhteydessä maaliskuussa 1999, tavoitteena on tukea taantuvien kaupunkien ja kaupunkialueiden sosiaalista ja taloudellista elvyttämistä. Rahoituksen jatkuminen on elintärkeää monien tällaisiin hankkeisiin osallistuvien pienten yhteiskuntaryhmien selviytymiselle. Vaikka komissio on jo hyväksynyt Urban II -aloitetta koskevien suuntaviivojen lopullisen version, jossa myönnetään rahoitusta 700 miljoonaa euroa vuosiksi 20002006, paikalliset ryhmät eivät ole vielä saaneet varoja käyttöönsä. Aikooko komissio nopeuttaa Urban II -varojen myöntämisprosessia ja mahdollistaa siten keskeisten sosiaalisten ja taloudellisten hankkeiden etenemisen? Michel Barnier'n komission puolesta antama vastaus (27. heinäkuuta 2000) Komissio antoi 28. huhtikuuta 2000 suuntaviivat kaupunkialueiden sosiaalista ja taloudellista elvyttämistä koskevaa URBAN II -yhteisöaloitetta(1) varten. Niitä jäsenvaltioita, jotka haluavat hyötyä Urban II -aloitteesta, kehotetaan esittämään ohjelmaehdotuksia kuuden kuukauden kuluessa tämän ilmoituksen julkaisemisesta eli 19. marraskuuta 2000 mennessä. Ohjelmaehdotukset laativat jäsenvaltioiden tähän tehtävään määräämät viranomaiset, jotka myös esittävät ne komissiolle. Hankkeista aiheutuvat kustannukset ovat tukikelpoisia siitä päivästä alkaen, jona toimintaohjelma saapuu komissioon ja ilmoitetaan hyväksyttäväksi (edellyttäen, että se sisältää kaikki arviointia varten tarvittavat tiedot). Mitä pikemmin jäsenvaltiot esittävät tukikelpoisia alueita koskevat Urban II -aloitetta koskevissa suuntaviivoissa esitettyjen perusteiden mukaiset ehdotuksensa ja tämän jälkeen erilaiset toimintaohjelmat, sitä pikemmin komissio voi aloittaa hyväksymismenettelynsä. Komissio päättää rahastoista annettavista tuista viiden kuukauden kuluessa hanketta koskevien suunnitelmien vastaanottamisesta. Komissio on tietoinen tarpeesta tukea tiettyjä sosiaalista ja taloudellista elvyttämistä koskeviin hankkeisiin osallistuvia pieniä yhteisöryhmiä ja varmistaa, että erilaiset toimintaohjelmat hyväksytään nopeasti. Rahoituksen jatkuvuuden osalta komissio tähdentää, että Urban II -aloitteella pyritään erityisesti laatimaan ja panemaan täytäntöön kestävää taloudellista ja sosiaalista elvyttämistä koskevia innovatiivisia strategioita. Urban-yhteisöaloitetta koskevien strategioiden määrä laskee aikaisempaan ohjelmakauteen (19941999) verrattuna, jolloin Urban-aloitteella rahoitettiin ohjelmia yhteensä 118 kaupunkialueella. Uuden aloitteen ohjelmakautena 20002006 kattamien kaupunkialueiden määrä rajoitetaan noin 50:een. Jotkin Urban I -aloitteen piirissä aiemmin tuetut yhteisöryhmät saatetaan nyt kuitenkin sijoittaa tavoitteen 1 tai tavoitteen 2 kaupunkeja koskevaan osaan. Tämän vuoksi niitä koskeviin erilaisiin ohjelma-asiakirjoihin olisi sisällytettävä kysymyksessä olevien tärkeimpien kaupunkialueiden kehittämistä koskevia toimenpiteitä. (1) EYVL C 141, 19.5.2000.